**Izvještaj o radionici u srednjoj školi Ivan Lucić iz Trogira**

Dana 19. travnja 2018. nastavilo se s provedbom radionica u sklopu projekta ‘‘VOLontIraj za PRIRODU, VOLontIraj za SEBE’’ na temu zaštite prirode. Ovo je druga po redu radionica koja se održala s učenicama srednje škole Ivan Lucić iz Trogira na kojoj je sudjelovalo **5 učenika (SARA BATURINA, ANA ČAVAR, DIJANA PECOLAJ, ANĐELA ŽAJA, KATARINA BILOTA).** Voditeljice su bile Josipa Ursić iz Lige za prevenciju ovisnosti i Miranda Šimac iz udruge Sunce, te volonteri udruge Ante Piplović I Nela Maričević.

 Cilj radionice je bio upoznati učenice s osnovnim pojmovima koji se povezuju uz zaštitu prirode, kao što su pravila ponašanja, kategorije zaštite, razlozi zbog kojih se određena podrućja zaštićuju te problemi koji mogu i nastupaju na tim podrućjima. Također su se predstavili parkovi prirode i nacionalni parkovi koji će se posjetiti u sklopu volonterskih akcija, te ih se upoznalo s karakteristikama, geografskim položajem i problemima s kojima se oni susreću. Radionica je koncipirana kao individualni, grupni i kreativni rad.

 Učenice su za početak individualno morale zapisati sve što ih je asociralo na pojam zaštite prirode. Ovo je njima, ali i nama, pokazalo koliku širinu taj pojam može imati te ih pripremilo za daljnji rad. U grupnom radu su izradile pravilnike ponašanja u zaštićenim podrućjima, sami dolazeći do zaključaka što se smije, tj. što se ne smije raditi u njima. Ovim zadatkom smo ih pripremili te uputili u pravila koja će se poštivati tijekom volonterskih akcija. Dalje su izvlačile papiriće na kojima su se nalazili svi parkovi prirode (PP) i nacionalni parkovi (NP) koje će posjetiti u sklopu volonterskih akcija, te su morale izabrati fotografije koje su one smatrale da pripadaju njihovom pojmu. Nakon predstavljanja i argumentiranja svojih izbora, papiriće s imenom NP i PP su smještale na geografskoj karti. Nakon kratke prezentacije o svakom podrućju, ponovno su birale fotografije, ali koje su predstavljale probleme ili opasnosti s kojima se ona susreću. Na kraju radionice ih se upoznalo još s pojmom invazivnih vrsta, gdje ih susrećemo i koje probleme uzrokuju te sa suhozidom koji će biti njihov zadatak na prvoj volonterskoj akciji. Kroz navedene zadatke su pokazale spremnost i sposobnost za timski rad, snalažljivost. kreativnost te komunikacijske i prezentacijske vještine.

 Da je radionica uspjela u nastojanju da sudionice informira o pojmovima vezanih za zaštitu prirode potvrđuju uspješni rezultati ostvareni na završnom kvizu Kahoot. Sveukupan dojam s naše strane je očekivano pozitivan, učenice su pokazale veliko znanje I zainteresiranost za rad i sudjelovanje kao I borbenost u zastupanju stavova. Ono što bismo posebno izdvojili je želja I inicijativa da si međusobno same pomažu u razrješavanju nedoumica oko kakvih pitanja te podučavaju i prenose znanje.